Filmat ta’ qsim il-qalb juri kelb jipprova b’mod iddisprat jagħti l-ħajja mill-ġdid lil sieħbu wara li ntlaqat minn karozza. Dan il-filmat traġiku li xxandar fl-aħħar sigħat fuq liveleak.com juri lill-kelb jagħti b’idejh b’mod iddisprat fuq il-ġisem bla ħajja ta’ sieħbu maġenb it-triq, hekk kif it-traffiku baqa’ għaddej minn ħdejhom. Minkejja li pprova fuq li pprova jagħtih il-ħajja, ma kien hemm xejn li seta’ jsir għal kelb li saħħtu kienet diġà battiet għal kollox. Il-filmat li jidher li nġibed minn xufier ta’ trakk li l-vettura tiegħu setgħet tajret lil annimal, juri lil kelb li baqa’ ħaj jagħti kemm jiflaħ fuq il-ġisem bla ħajja ta’ sieħbu. Fil-filmat il-kelb jinstema’ saħansitra jnewwaħ b’dieqa, donnu ddispjaċut għall-mewt għad-destin kiefer li laqat lil sieħbu. Dan il-filmat jikkontradixxi riċerka li ħarġet dan l-aħħar li l-klieb huma leali biss lejn min jitmagħhom. F’dawn l-aħħar snin, ħarġu għadd ta’ stejjer li juru l-lealtà assoluta tal-annimali lejn is-sid tagħhom li għal sigħat sħaħ, jiem u anki snin wara mewthom jibqgħu warajhom. Filmat simli li xxandar fiċ-Ċina fl-2011 juri kelb ħdejn il-ġisem mejjet ta’ sieħbu f’nofs ta’ triq għal sigħat sħaħ sakemm fl-aħħar il-kelb mejjet inġabar mit-triq u ndifen.